Mareka 9 | Beibele Inthaneteng | Phetolelo ya Lefase le Lefsa
9 Go feta moo, a re go bona: “Ruri ke a le botša: Go na le ba bangwe ba bao ba emego mo ba ba ka se kego ba hwa le gatee go ba go fihla pele ba bona Mmušo wa Modimo o buša.”+
2 Matšatši a tshelelago ka morago ga moo Jesu a tšea Petro, Jakobo le Johane, a ya le bona thabeng e telele ba nnoši. A fetoga ponagalo pele ga bona,+
3 gomme diaparo tša gagwe tša ka ntle tša phadima, ya ba tše tšhweu kudu go feta kamoo mohlwekiši wa diaparo le ge e le ofe lefaseng a ka kgonago go di šweufatša.+
4 Le gona ba bona Eliya le Moshe ba boledišana le Jesu.+
5 Ke moka Petro a re go Jesu: “Rabi,* ke mo gobotse ge re le mo, ka gona a re hlomeng ditente tše tharo, e nngwe e be ya gago, e nngwe e be ya Moshe gomme e nngwe e be ya Eliya.”+
6 Ge e le gabotse, o ile a se tsebe gore ka morago ga moo a reng, ka ge ba be ba tšhogile kudu.
7 Gwa bopega leru la ba aparetša gomme lentšu+ la tšwa lerung le re: “Yo ke Morwa wa ka+ yo a rategago; le mo theetšeng.”+
8 Lega go le bjalo, gateetee ge ba lebelela go ba dikologa ba bona go se sa na motho yo a nago le bona, ge e se Jesu.+
9 Ge ba theoga thabeng, a ba laela ka mo go kwagalago gore ba se ke ba anegela+ motho seo ba se bonego, go ba go fihla ka morago ga ge Morwa wa motho a tsogile bahung.+
10 Lentšu leo ba le iša dipelong, eupša ba ahlaahla seng sa bona gore go tsoga bahung mo go bolela eng.
11 Ba mmotšiša ba re: “Ke ka baka la’ng bamangwalo ba re go swanetše go tla+ Eliya pele?”+
12 A re go bona: “Eliya o tla pele gomme a tsošološa dilo tšohle,+ eupša go tla bjang gore go ngwalwe mabapi le Morwa wa motho gore o swanetše go welwa ke ditlaišego tše dintši+ a be a swarwe ka lenyatšo?+
13 Eupša ke re go lena: Ge e le gabotse Eliya+ o tlile gomme ba mo dirile kamoo ba bego ba nyaka ka gona, bjalo ka ge go ngwadilwe mabapi le yena.”+
14 Ya re ge ba eya go barutiwa bale ba bangwe, ba bona lešaba le legolo le ba dikologile le bamangwalo ba ngangišana le bona.+
15 Eupša gateetee ge lešaba ka moka le mmona la makala, la kitimela go yena la mo dumediša.
16 A ba botšiša a re: “Le ngangišana le bona ka eng?”
17 Yo mongwe lešabeng a mo araba ka gore: “Morutiši, ke tlišitše morwa wa ka go wena gobane o na le moya wo o dirago gore motho a se kgone go bolela,+
18 kae le kae mo o mo swarago gona o mmethantšha fase a tšwa lehulo ka molomong le go tsikitlanya meno gomme a felelwa ke matla. Ke boditše barutiwa ba gago gore ba o leleke eupša ga se ba kgona.”+
19 Ge a ba araba a re go bona: “Aowii moloko o se nago tumelo,+ ke tla tšwela pele ke na le lena go fihla neng? Ke tla le kgotlelela go fihla neng? Mo tlišeng go nna.”+
20 Ka gona ba tliša mošemane yoo go yena. Eupša ge moya o mmona wa swariša ngwana dithunthwane gateetee, a re go wela fase a dulela go pshikologa a etšwa lehulo ka molomong.+
21 Jesu a botšiša tatagwe a re: “Ke nako e kaaka’ng se se mo diragalela?” Yena a re: “Go tloga bjaneng,
22 nako le nako o fela o mo lahlela mollong le meetseng gore o mmolaye.+ Eupša ge e ba o ka kgona go dira se sengwe, re šokele gomme o re thuše.”
23 Jesu a re go yena: “Go re’ng o re: ‘Ge e ba o ka kgona’? Gobane dilo tšohle di ka kgonega go motho yo a nago le tumelo.”+
24 Tatago ngwana yoo a goeletša gateetee a re: “Ke na le tumelo! Nthuše moo ke hlokago tumelo!”+
25 Bjale ge Jesu a lemoga gore lešaba le a ba kitimela, a kgalemela+ moya woo o sa hlwekago a re go wona: “Wena moya wo o dirago gore motho a se kgone go bolela le go mo dira sefoa, ke go laela gore o tšwe go yena gomme o se sa tsena go yena le gatee.”
26 Ka morago ga go goeletša le go mo utlautla gantši wa tšwa,+ ngwana yoo a ba bjalo ka ge eka o hwile, moo ba bantši ba ilego ba re: “O hwile!”
27 Eupša Jesu a mo swara ka seatla a mo emiša, yena a ema.+
28 Ka gona, eitše ge a tsene ka ntlong barutiwa ba gagwe ba mmotšiša thopeng ba re: “Ke ka baka la’ng re se ra kgona go leleka moya wola?”+
29 A re go bona: “Mohuta wo o lelekwa feela ka thapelo.”+
30 Go tloga moo ba ile ba tloga ba phatša Galilea, eupša o be a sa nyake gore go tsebe motho.
31 Gobane o be a ruta barutiwa ba gagwe e bile a ba botša gore: “Morwa wa motho o swanetše go gafelwa diatleng tša batho, ba tla mmolaya,+ eupša le ge a bolailwe, o tla tsoga matšatši a mararo ka morago ga moo.”+
32 Lega go le bjalo, ba be ba sa kwešiše mantšu ao, eupša ba be ba tšhaba go mmotšiša.+
33 Ba tsena Kaperenaume. Eitše ge a le ka ntlong a ba botšiša a re: “Ke’ng seo le bego le ngangišana ka sona tseleng?”+
34 Ba homola, gobane tseleng ba be ba ngangišana seng sa bona mabapi le gore ke mang yo e lego yo mogolo go ba feta.+
35 Ka gona, a dula fase a bitša ba lesomepedi a re go bona: “Ge e ba motho le ge e le ofe a nyaka go ba wa pele, o swanetše go ba wa mafelelo go bohle gomme e be modiredi wa bohle.”+
36 Ke moka a tšea ngwana yo monyenyane, a mmea gare ga bona a mo gokarela gomme a re go bona:+
37 “Mang le mang yo a amogelago yo mongwe wa bana ba ba bjalo ba banyenyane ka baka la leina la ka, o a nkamogela, le gona mang le mang yo a nkamogelago ga a amogele nna ke nnoši eupša o amogela le yo a nthomilego.”+
38 Johane a re go yena: “Morutiši, re bone motho yo mongwe a leleka batemona a diriša leina la gago gomme ra leka go mo thibela,+ gobane o be a sa sepele le rena.”+
39 Eupša Jesu a re: “Le se ke la leka go mo thibela, gobane ga go motho yo a ka dirago modiro o matla ka leina la ka yo a kago go akgofa a kgona go bolela se sebe ka nna,+
40 gobane yo a sa lwego le rena o ema le rena.+
41 Gobane mang le mang yo a le neago senwelo+ sa meetse gore le nwe ka baka la ge le le ba Kriste,+ ruri ke a le botša, le gatee a ka se lobe moputso wa gagwe.
42 Eupša mang le mang yo a kgopišago yo mongwe wa ba banyenyane ba bao ba ntumelago, go be go ka ba kaone ge lwala la go swana le leo le dikološwago ke pokolo le be le ka tlemelelwa molaleng wa gagwe gomme a lahlelwa ka lewatleng.+
43 “Le gona, ge e ba seatla sa gago se go diriša sebe,* se kgaole; go kaone gore o tsene bophelong o golofetše go e na le gore o ye Gehenna,* mollong wo o ka se kego wa tingwa, o na le diatla tše pedi.+
45 Le gona, ge e ba lenao la gago le go diriša sebe, le kgaole; go kaone gore o tsene bophelong o le sehlotša+ go e na le gore o lahlelwe Gehenna+ o na le dinao tše pedi.
47 Le gona, ge e ba leihlo la gago le go diriša sebe,+ le lahlele kgole; go kaone gore o tsene Mmušong wa Modimo o le moihlwe go e na le gore o lahlelwe Gehenna+ o na le mahlo a mabedi,
48 moo diboko tša gona di sa hwego le mollo wa gona o sa tingwego.+
49 “Gobane mang le mang o tla nokwa ka letswai+ leo e lego mollo.
50 Letswai le lokile, eupša ge e ba letswai le tapa, le tla le noka ka’ng?+ Ebang le letswai+ go lena gomme le boloke khutšo+ gare ga lena.”
^ Phetolelo ya lentšu ka lentšu e re, “se dira gore o kgopše.”